Tornagörgői református templom

Tornagörgő (szlovákul Hrhov) református temploma a falu közepén magasodó travertínódombon található. Az 1784-ben épült templom mai formáját az 1846-os tűzvész utáni újjáépítés során nyerte el. Története Görgő lakossága a 16. század közepén (számos más tornai faluval együtt) református hitre tért, az első prédikátor egy Péter nevű lelkész volt. 1687-ben a falu földesura a soproni országgyűlés záradékában meghatározott jogával élve megfosztotta a lakosságot templomától (ez a mai katolikus templom) és az istentiszteleteket ezután magánházakban tartották. 1705-ben a kurucok visszaadták a görgői reformátusoknak templomukat, melyet 1713 áprilisáig használhattak, amikor Pálfi altábornagy parancsára ismét megfosztották őket tőle. Ekkor elűzték a lelkészt és a tanítót, a lakosságot pedig kötelezték a szádalmási plébános szertartásainak látogatására. A falu lakossága azonban az üldöztetés évtizedei alatt is nagyrészt református maradt, Bódvalenkére és Zsarnóra jártak istentiszteletre. 1781-ben II. József türelmi rendeletének értelmében a reformátusok ismét gyakorolhatták vallásukat. Ekkor 101 református család élt a faluban (542 fő), akik vállalták a templom az iskola megépítését és fenntartását. A görgőiek Méhész, Barka és Lucska reformátusaival együtt folyamodtak templomépítési engedélyért, melyet 1783. április 5-én kaptak meg a királyi helytartótanácstól. A templom alapkövét 1784. március 16-án rakták le, egy év alatt épült fel a templom, a paplak és az iskola. A templom felépüléséig az istentiszteleteket Gyarmati István csűrében tartották, a harangot egy csengettyű helyettesítette, mellyel a gyermekek végigjárták az utcákat. A kőművesmester a bódvaszilasi Knopp József volt, az ácsmunkákat a rozsnyói Zimmermann József végezte, az asztalosmunkákat pedig Szilasi Mihály. A templom első lelkésze Gasparóczki Ferencz volt, akit Komjátiról hívtak meg, első tanító pedig Szakácsi János lett Sárospatakról. A templom harangtornyát 1795-ben építette Zrikovich Tamás kőműves, addig a reformátusok is a katolikus templom harangját használták. A kisebb harangot 1795-ben öntötte Eperjesen Legherer Ignác, a nagyobbat pedig 1796-ban. A templomkertet és az egyházi épületeket 1803-ban kőfallal kerítették körül. 1846. március 18-án a falut tűzvész pusztította és nagy része leégett, a templommal és az iskolával együtt. A lelkészlak, a torony és a harangok épen maradtak. A tűzvész után a templomot újjáépítették, Horvát György kőműves és Frics József ács vezetésével, az elpusztult fakazettás mennyezetet bolthajtásossal pótolták. 1852-ben fejeződött be az újjáépítés a belső berendezés elkészültével, melyet Wandrák János asztalos készített. A templom mai formáját ekkor nyerte el, további felújításokra került sor 1911-ben és 1983-ban is. Az egyház lelkészei Gasparóczki Ferencz (1783–1798) Szűcs György (1799–1809) Mészáros Kovács Gábor (1809–1820) Szentmártoni Károly (1820–1850) Séllyei János (1850–1864) Lükő Béla (1864–1905) Csabay Pál (1906–1915) Kőszeghy Gábor (1915–1958) Tankó Zoltán (1959–1995) Ifj. Hranyó Mihály (1996 óta) Leírása A templom téglalap alaprajzú belső terme egyenes lezárású, poroszsüveg-boltozattal fedett, melynek falmezői bevont falpillérek párkány-oszlopfőin nyugszanak. A bejárat az előcsarnokkal a déli oldalon található, két oldalról pedig a faoszlopokra helyezett karzatok. Homlokzatait falsávos keretek és ablakok tagolják, melyek boltíves megoldásúak és alsó ablakpárkányuk van. A tornyot két szintre osztópárkány, falsávos keretek és félköríves megoldású, keretes ablakok osztják. Az úrasztalát 1911-ben készítette Ifj. Sallai János és Sallai István feketemárványból. Az orgonát 1886-ban készítette Budapesten Országh Sándor. A torony két harangja közül a kisharang az eredeti 1795-ből, a nagyharangot 1923-ban öntötte Egry Ferenc Kisgejőcön. A református templom udvarán található a kultúrház épülete is, mely Szabó András kántortanító tervei alapján épült 1929-ben. Itt volt az ő által alapított énekkar otthona és a könyvtár is. Források Resko Sándor - Izsák Tibor - Jozef Peniaško: Tornagörgő (Honismereti Kiskönyvtár 213.), KT Lap és Könyvkiadó, Komárom, 2002 Tornagörgői református egyházközség honlapja